ตีกรอบบอร์ดกลต.นั่งบจ.
บอร์ด ก.ล.ต. ประชุม 2 มิ.ย. วางกรอบกรรมการห้ามนั่งกรรมการ บจ. ป้องกันผลประโยชน์ขัดแย้ง &#8220;วิจิตร&#8221; ร่อนหนังสือชี้แจง ก.ล.ต. ยันไม่มีเอี่ยว TTA
1 มิ.ย. 2554

บอร์ด ก.ล.ต. ประชุม 2 มิ.ย. วางกรอบกรรมการห้ามนั่งกรรมการ บจ. ป้องกันผลประโยชน์ขัดแย้ง “วิจิตร” ร่อนหนังสือชี้แจง ก.ล.ต. ยันไม่มีเอี่ยว TTA 
นายอารีพงศ์ ภู่ชอุ่ม ปลัดกระทรวงการคลัง ในฐานะรองประธานกรรมการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า การประชุมคณะกรรมการสัปดาห์นี้ จะพิจารณาเรื่องกรรมการ ก.ล.ต.ที่เข้าไปหาผลประโยชน์ในบริษัทจดทะเบียน (บจ.) หรือไม่ควรนั่งเป็นกรรมการ บจ. เพื่อไม่ให้เกิดผลประโยชน์ขัดแย้ง และวางเป็นระเบียบปฏิบัติที่ชัดเจนต่อไป
นายอารีพงศ์ กล่าวว่า รมว.คลัง ได้สั่งการให้ ก.ล.ต.ตรวจสอบปัญหาหุ้นบริษัท โทรีเซนไทย เอเยนต์ซีส์ (TTA) ที่นายวิจิตร สุพินิจ ประธาน ก.ล.ต. เข้าไปเกี่ยวข้อง ทำให้ภาพลักษณ์ของ ก.ล.ต.เสียหายและขาดความน่าเชื่อถือ ต้องดูว่านายวิจิตรเกี่ยวข้องหรือไม่ ซึ่งการประชุมวาระนี้ นายวิจิตรต้องออกจากที่ประชุม โดยจะมีการประชุมในวันที่ 2 มิ.ย.นี้




นายวิจิตร อดีตผู้ว่าการธนาคารแห่งประเทศไทยและประธาน ก.ล.ต. เปิดเผยว่า ได้ทำหนังสือลงวันที่ 29 พ.ค.ที่ผ่านมา ส่งให้กับสำนักงาน ก.ล.ต. เพื่อชี้แจงกรณี TTA
นายวิจิตร กล่าวถึงรายละเอียดว่า มีผู้ถือหุ้นรายย่อยจำนวนหนึ่งไม่สบายใจผลประกอบการและราคาหุ้น TTA และกังวลการขยายธุรกิจไปต่างประเทศหลายโครงการ ซึ่งไม่ใช่ธุรกิจหลัก 
“รายย่อยพยายามติดต่อหารือกับฝ่ายจัดการ TTA แต่ทำไม่ได้ จึงติดต่อผมขอให้จัดให้มีการพบปะแลกเปลี่ยนความคิดเห็น เพื่อสร้างความเข้าใจและหาทางทำให้ TTA เติบโตตามแนวโน้มเศรษฐกิจไทยและตลาดหลักทรัพย์” นายวิจิตร กล่าว
ประธาน ก.ล.ต. กล่าวว่า เรื่องดังกล่าวเป็นสิทธิอันชอบธรรมของผู้ถือหุ้นรายย่อยที่จะแสดงความเห็นและมีการเคลื่อนไหว หากตัวเองประสานให้ 2 ฝ่ายพบปะกัน ก็มีโอกาสสร้างความเข้าใจกันได้ และหลีกเลี่ยงความขัดแย้ง
“ผมเข้าใจว่าบริษัทที่ไม่มีผู้ถือหุ้นใหญ่เป็นหลัก มีแต่รายย่อยกระจายจำนวนมาก จะทำให้เกิดปัญหาขัดแย้งยืดเยื้อ ผมจึงติดต่อให้ 2 ฝ่ายพบและหารือกันอย่างสมานฉันท์ เมื่อวันที่ 9 พ.ค.ที่ผ่านมา คำนึงถึงผลประโยชน์และอนาคต TTA และผู้ถือหุ้นโดยรวม โดยไม่ให้มีประเด็นเกี่ยวข้องกับผม ซึ่งผมไม่ได้ถือหุ้น TTA หรือบริษัทใดๆ ในตลาด” นายวิจิตร ยืนยัน
ด้านบริษัท TTA ยืนยันว่า 6 ปีที่ผ่านมา ไม่ได้ขาดทุน 1.5 หมื่นล้านบาท และชี้แจงรอบบัญชีสิ้นสุดวันที่ 30 ก.ย. 2548–ก.ย. 2553 มีกำไรรวม 25,804 ล้านบาท 
ทั้งนี้ TTA มีกำไรลดลงต่อเนื่องจากปี 2548 กำไร 5,948 ล้านบาท ปี 2553เหลือกำไร 796 ล้านบาท 
ด้าน ม.ล.จันทรจุฑา จันทรทัต กรรมการผู้จัดการใหญ่และประธานเจ้าหน้าที่บริหาร TTA เดินสายชี้แจงข้อมูลกับผู้ลงทุนในห้องค้าของบริษัทหลักทรัพย์ กิมเอ็ง โดยยืนยันว่าบริหารธุรกิจมาถูกทางแล้ว ตลอด 5 ปีที่ผ่านมาได้ลงทุนมากถึง 2.2 หมื่นล้านบาท คาดว่างบปี 2555บริษัทจะเริ่มเก็บเกี่ยวผลตอบแทน